Pernille Rosenkrantz-Theil (EL), 2002-11-07:
Forslaget rammer de ufaglærte, som ønsker at uddanne sig.
F.eks. kalder Jesper Skov Hansen i et læserbrev brugerbetalingen amternes mulighed for at opkræve penge for feriefransk - ja, sådan kalder han det:
Feriefransk!
Man kan tydeligt høre, hvor lidt Venstre egentlig ved om, hvad der foregår på VUC.
Men selv hvis der rent faktisk var mange forstadsfruer, der brugte VUC til at lære feriefransk, er det jo ikke dem, der rammes ved at sætte brugerbetalingen så voldsomt op, som lovforslaget vil gøre.
De rige forstadsfruer vil jo bare betale de 900 kr., eller hvilket beløb amterne nu finder på at lægge oveni, og fortsætte.
De, der for alvor bliver ramt af lovforslaget, er de op mod 50.000 beskæftigede VUC-kursister, som ikke får SU eller SVU og ikke kan få det.
Det er dem, der skal betale mange tusinde kroner ved kasse ét for at få en uddannelse, og det er dem, der for alvor får svært ved at supplere deres uddannelse på grund af lovforslaget.
Generelt må jeg også sige til Socialdemokraterne - det gælder åbenbart ikke De Radikale længere, det er jeg glad for - at de har gravet deres egen grav ved at lave brugerbetaling på en lang række VUC-fag for et par år siden.
Vi så konsekvensen allerede dengang.
Brugerbetaling betyder, at man skræmmer de kortuddannede bort fra VUC-fagene.
Antallet af kursister vil simpelt hen falde voldsomt.
Brugerbetaling, den være sig nok så lille, er et udtryk for en glidebane.
Brugerbetaling, også en delvis brugerbetaling til de rige,
er af det onde, fordi den bryder med princippet om uddannelse som et alment gode for alle uanset køn, social baggrund og alder.
Denne regering laver ting, som daværende undervisningsminister Bertel Haarder knap nok turde drømme om i 1980'erne.
Man vil spare sølle 75 mio. kr., hvilket ikke mindst uden for København indebærer, at man skræmmer kursisterne bort og gør det sværere at opretholde hold med indskrænkning af kursusudbuddene til følge.
Argumentet for brugerbetaling er »en bedre økonomistyring og kvalificering af efterspørgslen«.
Vorherre bevares, hvor lavt er vi sunket i Danmark?
Retten til 12 års almen undervisning for såvel ung som gammel er forsvundet i økonomistyringens hellige navn.
Et andet argument fra regeringens side er »ligestilling med andre uddannelser«.
Fordi regeringen i foråret udbredte brugerbetaling på en række uddannelser, herunder folkeoplysning, skal det nu også ske på VUC for ligestillingens skyld.
Vorherre bevares, det er jo ren goddag mand økseskaft-logik, der ligger bag.
Efter at være hårdt presset har regeringen pillet enkelte fag ud - basale fag, som de kaldes.
I lovforslaget omtales de centrale grundfag som bl.a. dansk, engelsk, matematik og dansk som andetsprog, og man kan så undre sig over det begrænsede uddannelsespolitiske og pædagogiske syn, som ligger til grund for lovforslaget.
Der må jo være en grund til, at psykologi er et af de fag på VUC, som søges af flest.
6.000 kursister tager hvert evig eneste år det fag.
Er det for sjov?
Er det ligesom de forstadsfruer, der skal lære fransk?
Eller kunne det tænkes, at det var, fordi ufaglærte gerne vil opkvalificere sig til at arbejde i en vuggestue, i en børnehave, i hjemmeplejen eller i sygehussektoren, eller at de ganske simpelt vil ind på seminariet?
Kunne det tænkes, at det var det, der var grunden?
Og hvad med naturfagene og samfundsfagene?
Er de ikke basale? Hvad er der blevet af, at vi skal prioritere naturfag her i samfundet?
Og hvad er der blevet af edb-kundskaben?
Er det nu heller ikke længere nødvendigt, at folk skal lære edb for at klare sig på det danske arbejdsmarked, eller hvad? Er teknologien gået i bakgear, eller hvordan?
Hvad er det, regeringen vil med det her?
Regeringen taler jo op ad stolper og ned ad vægge om videnssamfundet og det stigende behov for kvalificeret arbejdskraft i Danmark.
Hvordan i alverden har regeringen tænkt sig, at vi skal tage det seriøst, når regeringen samtidig stiller forhindringer i vejen for, at de lavest uddannede i Danmark kan tage en uddannelse, fordi de i dag skal stille med over 12.000 kr. i depositum for at tage sig en uddannelse?
Det er sørgeligt at se, at vi ikke længere skal have gratis uddannelse til alle her i Danmark.
Socialdemokraterne startede, men denne regering speeder processen op til det tidobbelte.